ยุทธศาสตร์ไทยเพิ่มรายได้ต่อหัว
คลอดยุทธศาสตร์ประเทศตั้งเป้าเพิ่มรายได้ต่อหัวเป็น 1.24 หมื่นเหรียญสหรัฐ
3 พ.ย. 2555

คลอดยุทธศาสตร์ประเทศตั้งเป้าเพิ่มรายได้ต่อหัวเป็น 1.24 หมื่นเหรียญสหรัฐ 
น.ส.ศันสนีย์ นาคพงศ์ รัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เมื่อวันที่ 2 พ.ย.ที่ผ่านมา มีมติเห็นชอบยุทธศาสตร์ประเทศเพื่อเป็นกรอบการจัดสรรงบประมาณปี 2557 ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอ
ยุทธศาสตร์ประเทศที่ สศช. เสนอมีทั้งสิ้น 28 ประเด็น 4 ยุทธศาสตร์ ได้แก่ 1.เพิ่มขีดความสามารถในการแข่งขันของประเทศเพื่อหลุดพ้นจากประเทศรายได้ปานกลาง โดยตั้งเป้าเพิ่มรายได้ประชากรต่อหัวเป็น 1.24 หมื่นเหรียญสหรัฐต่อคนต่อปี หรือ 3.72 แสนบาทต่อปี อัตราการขยายตัวทางเศรษฐกิจเพิ่มขึ้น 5-6% ต่อปีในช่วง 15 ปีข้างหน้า
สาระที่สำคัญ เช่น การเพิ่มงบวิจัยและพัฒนาเป็น 1% ของอัตราการขยายตัวทางเศรษฐกิจ จัดโซนนิงพื้นที่เกษตร เพิ่มมูลค่าสินค้าเกษตร กำหนดอุตสาหกรรมแห่งอนาคต เพิ่มรายได้การท่องเที่ยวเป็น 2 ล้านล้านบาทต่อปี ปรับโครงสร้างราคาและการใช้พลังงานลงทุนโครงสร้างพื้นฐาน
2.ลดความเหลื่อมล้ำของสังคม เช่น พัฒนาการศึกษา โดยเฉพาะเทคโนโลยีสารสนเทศ อาทิ แท็บเล็ต ยกระดับคุณภาพชีวิตสร้างโอกาสและรายได้ผ่านกองทุนหมู่บ้านและเอสเอ็มแอล ลดความเหลื่อมล้ำ และต่อต้านการคอร์รัปชัน 
3.เน้นการเติบโตที่เป็นมิตรกับสิ่งแวดล้อม เช่น การพัฒนาอุตสาหกรรมเชิงนิเวศ นโยบายการคลังเพื่อสิ่งแวดล้อมและการลงทุนระบบน้ำ 3.5 แสนล้านบาท 
4.ยุทธศาสตร์การบริหารราชการแผ่นดิน เช่น ปรับโครงสร้างระบบราชการ ปรับโครงสร้างภาษี และพัฒนาสินทรัพย์ราชการที่ไม่ได้ใช้งานให้เกิดประโยชน์สูงสุด